Herrie oor Down-sindroom-seuntjie in wasmasjienDie foto van die seuntjie in die wasmasjien. ŉ Herrie is op sosiale media ontketen nadat ŉ foto op Facebook gelaai is van ŉ Skotse seuntjie met Down-sindroom in ŉ wasmasjien. Courtney Stewart (21), die ma van ŉ sewe maande oue babadogtertjie, het volgens die Daily Record na die tweejarige seuntjie omgesien. Volgens haar het hy self in die wasmasjien geklim. Sy het later ŉ foto van die seuntjie in die wasmasjien op Facebook gelaai. Die foto is wyd op sosiale media gedeel en het Stewart erge kritiek op die hals gehaal. Stewart het egter aan die Daily Record gesê mens kan duidelik sien die seuntjie lag in die foto’s en dat enigiemand wat hom ken sal weet hy het ‘n obsessie met wasmasjiene. Die foto wys die seuntjie in die wasmasjien met ‘n volwassene se hand wat die deurtjie toehou. Stewart se bure in Renfrewshire, Skotland, het die polisie ontbied nadat hulle die foto op Facebook gesien het. ‘n Woordvoerder van die polisie het aan die Daily Record bevestig dat hulle ‘n onderhoud met Stewart gedoen en vir haar advies gegee het. Stewart beweer intussen dat sy sedert die voorval op haar huis se voorstoep deur ŉ onbekende vrou aangeval is. ‘n 42-jarige vrou is in verband met die voorval in hegtenis geneem. Sy het reeds in die hof verskyn en die saak is uitgestel. Stewart is ook op sosiale media aangeval en allerhande kru-woorde toegesnou oor die foto.